Poštovani/e,

Beogradski centar za ljudska prava, uz podršku Vlade Švajcarske i Međunarodne organizacije za migracije (IOM), poziva Vas da učestvujete na treningu „Ka inkluzivnim programima za mlade: potencijali i izazovi uključivanja mladih iz migrantske populacije“ koji će se održati 06. i 07. septembra u Kući ljudskih prava i demokratije, u Beogradu, Kneza Miloša 4.

**Cilj treninga** je unapređenje znanja pojedinaca i pojedinki koji rade sa mladima i za mlade u okviru organizacija mladih i za mlade, te drugih relevantnih organizacija i institucija za uključivanje mladih iz migrantske populacije u programe namenjene mladima.

**Trening je namenjen** omladinskim radnicima i radnicama, trenerima i trenericama, omladinskim liderima i liderkama, edukatorima i edukatorkama, i svima onima koji direktno rade sa mladima.

Ishodi edukativnog procesa su:

* Učesnici i učesnice su upoznati sa kontekstom migrantskih kretanja i položajem mladih migranata i migrantkinja
* Učesnici i učesnice prepoznaju značaj uključivanja migranata/migrantkinja u programe za mlade
* Učesnici i učesnice su upoznati sa mogućim mehanizmima i koracima uključivanja mladih migranata/migrantkinja u programe za mlade
* Učesnici i učesnice su podstaknuti i motivisani da koriste korisne tehnike/metode neformalnog učenja u direktnom radu sa mladim migrantima/migrantkinjama i kulturološki raznovrsnim grupama mladih
* Učesnici i učesnice su upoznati sa glavnim principima, vrednostima i izazovima u direktnom radu sa mladim migrantima/migrantkinjama
* Učesnici i učesnice su podstaknuti na razvoj veština potrebnih za rad sa mladim migrantima/migrantkinjama i kulturološki raznovrsnim grupama
* Učesnici i učesnice su ossnaženi za kreiranje programa koji uključuju mlade migrante/migrantkinje

Trening vodi **Demir Mekić**, sociolog, edukator, iskusni trener u polju rada sa mladima, koji od 2007. godine razvija programe za mlade. Razvio je više programa za rad sa mladima na polju interkulturalnosti i rodno zasnovanog nasilja. Od 2016. godine aktivno radi na polju socijalne inkluzije sa izbegličkom i migrantskom populacijom, kako u okviru prihvatnih centara u Srbiji, tako i van njih – i to kroz programe Beogradskog centra za ljudska prava kao što su „The Game“, „Art of Integration*”*, „Podrška izbeglicama i tražiocima azila u Republici Srbiji” i drugih programa. Trener je i praktičar Teatra potlačenih. Predavači/ce na treningu takođe su pravnici/ce Beogradskog centra za ljudska prava – poznavaoci izbegličkog prava, konteksta i potreba, kao i socijalni radnici sa iskustvom u radu sa marginalizovanim mladima.

Za učesnike i učesnice tokom treninga su obezbeđeni hrana i osveženje. Za učesnike i učesnice koji žive van Beograda, obezbeđen je smeštaj. Broj mesta je ograničen.

*Agenda treninga nalazi se u prilogu. U slučaju bilo kakvih promena agende učesnici će biti obavešteni pre događaja.*

**Svi zainteresovani mogu se prijaviti popunjavanjem prijave na linku:** [**bit.ly/prijavazatrening**](http://bit.ly/prijavazatrening) **do 04. septembra 2019. u 11:00 časova.** Primljeni kandidati i kandidatkinje biće obavešteni o učešću na treningu 04. septembra 2019, do 17:00 časova.

Ukoliko imate dodatnih pitanja, možete nas kontaktirati na e-mail: youth@bgcentar.org.rs

**Radujemo se zajedničkom radu i učenju!**